बक्सिङ खेलाडीका लागि अक्षयकोष स्थापना
बक्सिङ खेलको विकास र खेलाडीको स्तरोन्नति तथा सामाजिक सुरक्षाको पहल गर्न नेपाली बक्सिङका पूर्व पदाधिकारी तथा खेलाडी सक्रिय भएका छन् । उनीहरूले त्यसका लागि अक्षयकोष स्थापना गरी काम सुरु गर्ने भएका छन् । बक्सिङ संघका पूर्व अध्यक्ष राजीव श्रेष्ठ र महासचिव दीपक गुरुङले अक्षयकोषका लागि १–१ लाख रुपैयाँ राखेर सुरुआत गर्ने घोषणा गरेका छन् ।
काठमाडौँ — बक्सिङ खेलको विकास र खेलाडीको स्तरोन्नति तथा सामाजिक सुरक्षाको पहल गर्न नेपाली बक्सिङका पूर्व पदाधिकारी तथा खेलाडी सक्रिय भएका छन् । उनीहरूले त्यसका लागि अक्षयकोष स्थापना गरी काम सुरु गर्ने भएका छन् । बक्सिङ संघका पूर्व अध्यक्ष राजीव श्रेष्ठ र महासचिव दीपक गुरुङले अक्षयकोषका लागि १–१ लाख रुपैयाँ राखेर सुरुआत गर्ने घोषणा गरेका छन् ।महासचिव गुरुङले एक वर्षको बीचमा अक्षयकोषमा ५०–६० लाखको पुर्‍याइने बताए । यसका लागि कमिटी बनाएर जिम्मेवारी हस्तान्तरण गरिने योजना उनले सुनाए ।पूर्व पदाधिकारीको सक्रियतामा सोमबार एक कार्यक्रम गरी बेलायतमा बस्दै आएका पूर्व बक्सिङ खेलाडी, नेपाल राष्ट्रिय तथा अन्तर्राष्ट्रिय खेलाडी संघ, यूके च्याप्टरका अध्यक्ष सिद्धार्थविक्रम भण्डारी क्षेत्रीलाई सम्मान गरिएको छ । सम्मानित भण्डारीले पनि अक्षयकोषका लागि व्यक्तिगततर्फ एक लाख रुपैयाँ दिने घोषणा गरे । उनले लामो समयदेखि समस्यामा परेका विभिन्न खेलका खेलाडी तथा खेलकर्मीलाई बेलायमा रहेर आर्थिक सहयोग जुटाउँदै आएका छन् ।भण्डारीकै सक्रियतामा नेपालका पहिलो अन्तर्राष्ट्रिय गोलकर्ता फुटबलर वाईबी घलेको उपचारका लागि गत साता २ लाख रुपैयाँ सहयोग हस्तान्तरण गरिएको थियो । सम्मानित भण्डारीले नेपाल बक्सिङ संघबाट स्वीकृति पाए ५ जना प्रतिभावान बक्सरलाई ३ देखि ५ महिनासम्म बेलायतमा प्रशिक्षणको व्यवस्था गर्ने घोषणा गरे । कार्यक्रममा राष्ट्रिय तथा अन्तर्राष्ट्रिय खेलाडी संघका अध्यक्ष दीपक श्रेष्ठले खेलाडीको सामाजिक सुरक्षामा पहिलो दायित्व सम्बन्धित संघकै रहने र उनीहरूले त्यसमा ध्यान दिनुपर्ने बताए । नेपाल ओलम्पिक कमिटीका उपाध्यक्ष सुनील श्रेष्ठ, बक्सिङका उपाध्यक्ष अर्जुन केसी, पूर्व अध्यक्ष उमेश मास्केलगायतले भण्डारीलाई सम्मान गरे ।